АААК ареспублика апхьагIвчва рзгIвадара рхъвыхрала апроект атаджвыквнацIахтI. Асквш 2024 агIан йапхъахауата йъацаз Гвдауыта район йаланакIуа Уатхара кыт акIвпI.
Бгъанба Щазина
Адуней апсуа-абаза конгресс арыпхьарала, жвлара джьгаррала, згIвадарахчарала ахъвшари (ОСАЗ) Апсны азгIвадарахчара а-Министерстви ареспублика апхьагIвчви арыпхьагIвчви рзгIвадара дырхъвыхуа йаталагахтI.
ЗгIва кIара рыхьуазтын пасата йгIаддырдырта йрайъазара ахIатырла йалакIу рхъвыхра рзадыргалтI Демырджьыпа О.С. йыхьыз зхъу Уатхара аквтанай апхьарта апхьагIвчва 110-гIви 15-гIв арыпхьагIвчви. РыцIа пасата ауат рща дырхъвыхырныс йарттI. Йанырпшуаз атшын ауат рща агIарбараква гIарыртххьан. ОСАЗ хъвшара аунашвахъцIагIв Хагба Изольда йшылхIвазла, агIарбараква гьгвымхам, ауаса зджьакIы кIьыдата айъазагIвчва гIарпшра атахъхушта йаъапI.
«ХIайъазагIвчва шаквшахIатула, ацIайква рзгIвадара аъаща йшабгу йгIауахвырквын уахъгвыргIвушта йгьаъам, ауаса диспансеризация ъакIвхIыршахьаз апхьартаква зымгIва рпны апшта араъагьи йазалху аъачIвагIагIвчва, ажва ахъазла – аофтальмологква, ргватра ззынадырхуш гвбжараквакI аъапI. Апхьарта апны рыгIамта ага джьгарта йыргарыгьи, ацIайква рпынква йанцахра асмартфонква гьырнапIыцIырхуам, даргьи йрымдырдзакIва рылаква зарар ддрадзитI. АйъазагIв-реабилитологгьи ацIайква рмахъа-щахъаква рыцIа йындырхара, азгIвадара зрыбагъьауа физкультура рчпара шатахъу гIаликIгIитI, йауа ухIварыквын, ари апхьарта йахъазымкIва Апсны шабгу апынгьи щардагIвы сколиоз, киофоз-агьиква рымапI, заманкI агIвсырквын ауат рыцIа мчыта тшгIаддырдырхуаштI», – лхIватI Хагба.
АпхьагIвчви арыпхьагIвчви йырпшытI аъачIвагIагIвчва: аневролог Конджариа Саида, апедиатрква Уатырба Ангелини Рогова Натальи, аэндокринологква АмкIваб Ренати Гуниа Радмили, алор-айъазагIв Чалмаз Вероника, акардиолог Фет-оглы Ирина, ультрабжьыла азгIва щаквзыргылуа айъазагIв Габова Лариса, ауролог Смыр Давид, ареабилитолог Агрба Арзадин, аофтальмолог Джоджуа Анжела, амедахщчва Тарба Алини Берзениа Иналити.
Ари азын ацхърагIагIвчвагьи рыцIа йщардагIвын. Адиспансеризация йалалырныс дара йыртахъыта адгалагIвчва тшырзынадырхатI СогIвым амедицина колледж апхьагIвчва, датшагьи йгвалымсым ачкIвынчви ахIвссакви. Амедколледж апны йапхьауа Курт-оглы Мадина йшылхIвазла, ари йапшу ауысква рпны йайъазагIвхарныс зтахъкву аъачIвагIагIвчва шынхауа йапшуа, йрызгIайквауа йшрачважвауа йаздзыргIвуамца щарда тшырзырбжьитI.
«АйъазагIвчва хIанырцхърагIауа хIара йыгIбитI ауат ацIайква йшрыцынхауа, йшдырхъвыхуа, йзырбзихуш хъвшвыта йырзыгIарыгIвуа. Ауатква зымгIва хIылаквала йъагIбауа магIын ду амапI», – лгвгIанаграква хIыцагIвылшатI Курт-оглы Мадина.
ОСАЗ хъвшара аъачIвагIагIв Хьышба Науыр ацхърагIагIвчва зымгIва дырзыразта йхIватI.
«Адиспансеризация йгIалалуа дзачIвызлакIгьи йыхъвдаквырцIаз ауыс джьауапкIра йылата дъадгылуа абзирала хIынхара агалагьи йласхитI. Ауи ззысхIвауа айъазагIвчви аволонтеркви йгьырхъазым – сразыра ажваква арыпхьагIвчвагьи ан-абачвагьи йырзынасырхитI. Ауат ари ауыс йшазаъу аныгIбара хIынхара шабгу закIы йшахъвауа хIылахIхIвитI», – йпхьадзитI Хьышба.
УахьчIвала Уатхара апхьарта апны гIвмедахщчва нхитI, ауат йатахъхарыквын апхьагIвчва йапхъахауа амедицина цхърагIара дрызрайдзуштI. Ауаса арыпхьара йахъпшылуа Абыджьба Саида йшгIахIалхIвызла, апхьарта апны асабиква рзгIвадара йалакIыта йдмырхъвыхсищтара жвыхвсквша цIитI.
«Амш ауацIа хIсабиква апещква зымгIва йгIаркIылсуамцара йгIарпшытI, ауыгьи – хвыдъа. ХIаргьи ан-абачвагьи ага тшхIрыгIапсаргьи айъазарта хIцата мшкIыла гIвыджь-хыгIв айъазагIвчва райхIа хIгьызгIаркIылсуашым. ХIара хIыхъаз магIын ду амапI зджьарагьи хIымцауата, кьазу хIазымпшуата ауыс ъахъвдаквыцIуа. Анхара бзидздзата йадгалапIта – угвы кIарала йбжахушта йгьаъам», – лхIватI ауи.
Апсны акытква рапхьартаква рпны диспансеризация адгалра – Адуней апсуа-абаза конгресс йгIаджвыквнацIата ареспублика азгIвадарахчара а-Министерства ацхърагIарала йдырхъйауа проектпI. ЦIыпх апроект апкъ йтата 19 кыткI йрыуата апхьагIвча 1500-гIв рзгIвадара дырхъвыхтI.


Апсны ауагIа рартист, акиноактер КIвакIваскьыр Томас дангIадрийыз амш йадахIвуата АААК ахабарргарта портад ауи йбзазари йпхыцIи йгIарыквчважвауа абзагIвра арыхIазыртI.
Алиса Хвтаба
ЗымгIвагьи йырдыруа «АмцхIварта» йачвыхъарамкIва адзатшпурам апны йгылу, здауышква дуу ачарта йыгIвната артист гвыпчкIвынкI кофе рыжвитI. Ауат адуней азбжа гIамырдахьан йгIанхаз азбжа шгIамырдуш кьахвдза йлырхитI. Йхъыччауа йгIаргвалашвахитI Мозамбик апны асцена йыквгылата апещ лащцара йыгIвназ ауагIа рлактаква шырзалмыргуз – ас гърачIыгъраква рыхъазла ашва шырхIвуз йгьи йшгIахIвуаз. ЙгIаргвалашвахуан Торес Лолита асамолет асалон дангIабжьал ауи хъачвата йаквчIваз райхIарагIв йбергьльу аргентин актриса лгватра рхвгIарныс йшамакIуаз. Артистква рцри бызшва цкьала йчважвитI, рпсадгьылчкIвын агвбайара адуней йрыларгата ахьыз хъара йшдыргуш ахIа гвалагьи гьрымам. Ауат агастроль шIыцква, агIаншара шIыцква рпырапI… ауаса азджьакI рыхъазла ауат йцIыхъвахауата гастрольхуштI. Ауат дрыуазаджвхуштI ари хIбзагIвра афыр, Апсны йагъьыз рбаритон, ауагIа рартист, акиноактер КIвакIваскьыр Томас.
Асабихъи ачкIвынхъи
Асквш 1942 июль а 22 Гагра район йаланакIуа Бзыб кыт йтаз апсуаква Квыти Марии ртгIачва апны чкIвынхвыцкI дйытI. Ауи Виктор-хIва йыхьырцIатI. Ауаса йалын – зымгIва рыхъаз ауи д-Томас-хатI. Ауи датшатагьи Чыгв-хIва йыпхьун (Ҷыгә – зхъа йахьпшуа, йцкьу, йангIалуа гIаныцIитI – аредакция ррытаразга). Бзыб апхьарта дангIалга СогIвым индустрия техникум дыцIалтI. УацIыхъван ГнесинргIа рыхьыз зхъу Москва амузыка-педагогика институт «арыпхьагIв-вокалист» ъачIвагIа гIацIигарныс дцатI. Асквш 1973 йапхьара аналйырга Станиславский йгьи Немирович-Данченко рыхьызква зхъу Москва амузыка театр актерта далагатI. Ауи йхIвуз йрыуан Моцарт йалайцIаз «Фигаро йтацанадылра», Доницетти йалайцIаз «Дон Паскуале», Верди йгIвыз «Травиата» йгьи «Бал-Маскарад» операква йрылаз апартияква.
Асквш 1974 агIан КIвакIваскьыр СогIвым дгIайхын Гвымба Ражден йыхьыз зхъу Апсуа къральыгIва филармония артистта далагатI, ауи амщтахь гIатгара зму ашвахIварали гIахIврали Апсны АкъральыгIва ансамбль апны дсолист апхъагылагIвхатI. Ауи йацйырцауата «Райда» эстрада ансамбль апынгьи дгIахъвмаруан. Ауи классика репертуаргьи йыман, ауагIа рашваквагьи йхIвун.
«РыцIа паса схъа дшпагIатамшва»
ТIатIата йгуз Томас йбаритон ауи йыцынхаквуз дгIарылнакIгIун, йчпащакви йквпшыри ангIалалхрыз рыцIагьи дгIарылхIвун: йыпкъ райшата, дмахъвщахъвыта, йхъабраква квайчIвалгIашвцIата, йыпцIаква жвпIата, йлакта хъацIара гIаныпщуата акIвын дшаъаз. Ауи йквпшыра акIвпI зыхьыз гуз арежиссер Савельев Владимир «Башлыкъ шкIвокIва» фильм анхъихуаз дхъызкъьалта афыр хъада йтурасыла дгIахъвмарырныс дгIалйызрыхыз. Йтахъыз йапш актер димауамцара йгIапса-йдзышыз арежиссер акино анхъихуаз цхърагIагIвта йымаз Мыквба Анзор дйыхIватI зуагIахъа рыхъаз згвы зхьуа, хъацIара злу, зхъахв здыруа адгьылрхарджьыгIв уыла дгIацIазыжьуаш заджв дйызгIайыуырныс. Акино йащатаз ЩынкIвба Баграт йпоэма «Абыхъв ашва» бзита йыздыруаз Анзор, йдыруаз актрекви агIахIвчви йакъыльла йалихуата, айрышта арежиссер даквйыргылуан ауи атурасыла йгIахъвмаруаш дапсыуа цкьазара шатахъу. Ауи кьангьаш гьазгIайымгуазтI датша уагIахъакI йгIарылцIыз, датша культуракI йанкъвгагIву заджвгьи цIолата йгьи цкьата афыр йтурасы шизыгIамырбушыз, апшыгIвчва ргвы дшзынамдзушыз, акиногьи арежиссергьи ртшхъвара шрызгIайымгуашыз. Ауи апш мшкIы уагIала йырчвыз Чанба Самсон йыхьыз зхъу атеатр асцена дгIаквылтI ашвахIварали гIахIврали АкъральыгIва ансамбль ашвахIвагIв.
«ДабарщтIи хIыззыпшгIауа! РыцIа паса схъа дшпагIатамшва!» – йгвы йгIанагтI Анзор Томас дипшуата, йаргьи дгвыргъьачIвауа Савельев йайхIвтI загъь думауашта ауи атурасы йаквыргIапсу гIвычIвгIвыс дшаъу, йаргьи ауи дйабамдыркIва амаль шамам.
Йара ауаса йцатI – датша баритонкI дйачважван Анзор арежиссери артисти адидалтI. Ауи амщтахь ауысква ащтацауа йалагатI. Ахудсовет намкIгIамкIуата Томас ддрыбагъьатI. УацIыхъван аныла-арыла ацараква, ахъыхраква джвыквылтI. Ахъыхраква анакIвшуз амшква рыхъаз ахча бзи гIайыртуанта йхъахIараква гьгвымхамызтI, йаргьи йызнымкIва акино йадынхалуаз зымгIва – амза зыргылуаз йпны йгIашIарышвта амашинанкъвцагIв йпны йыцIшвтхуата – хъвлапынчара йызшIитырныс йылшалун. ГIвычIвгIвысипхьадза хвы йзыбара, дзачIвызлакIгьи пIатIу йыквцIара – Томас антахьгьыт дгIарылызкIгIуз хIальын. Афильми ауи афыри рыхьыз шгаз ауырата уаквчважва йауаштI.
Йауашызтын, ари абзагIвра афыр йузакъвымхуашта тшалазырпаз агIвыхьызкIлагьи хIйыпхьалапI, йауа ухIварыквын КIвакIваскьыр Томас ауаъа йнанаркIыта йынцIра ацIыхъвадза КIьахIба ХIаджьрат йыхьыз гIайхъхалтI. Асквш 1975 агIан «Башлыкъ шкIвокIва» Совет Союз апны йгIадырбатI. Ауи уагIата мильуан 20-гIв райхIа апшын ауи агIарбарала апхъагылара змаз акиноква йрыуазакIхатI. Йапшуан ауи агIвыма къральква рпынгьи.
Афильм ауагIа йыргвапхун. КIьахIба ХIаджьрат апшыгIвчва бзи дырбатI, ацIбацIбагIвчвагьи дгIалыркIгIатI. Ауи йтурасы ауагIа рфыр йгIарбагата, ахъахвитра йасимволта йалтI.
«Башлыкъ щкIвокIва» сапшытI. СлахIвараква сгвы йгьсзытаршвум. ЙалкIгIата сгвы зымгIвалагьи йхвгIатI афыр хъада… Ахъахвитра бзи йбауа, дырзымрыхъвауа, ащхъаква руагIи йпсадгьыли анцIрала дрызцIабыргта… Актер ХIаджьрат ауи аъарала угвы днадзауата дгIайырбан – ауат агIвыджь алухырныс баргвыпI. Задгьыл йапаз, ащхъаква рпны йбзазаз йапхъанчIвиква йагъьыз рхIальква зылазкIыз… Акино аквчважвараква срыпхьауата ари апш санйатI: «АщхъагIвчва – къару мчыпI»… ХIаджьрат йунашва анухIвауа ауи акIвдзапI йшубауа… Йара актергьи йара ауаса йзухIвушта даъапI… ХIаджьрат фырта даналадзра угвы цIолата йгIанахвитI. Афильм анадзара бзита йгьгIатарымцIатI акIвмызтын. Ужвыгьи зны сапшыхрын…»
«ЙалкIгIата сгвы йхвгIатI актер хъада КIвакIваскьыр Томас, ауи йфыр йызхъауцIауата дгIайырбитI, уыззынамдзуш нчвата угьипшуам» («Freie Welt» марагIайырта-герман газет, асквш 1976 – аредакция ррытаразга).
«ДгIаг у-Нина»
Зыхьыз хъара йгаз актер ахIвссаква дырхъацIахарныс рыцIагьи йайхIвапсауа дцатI. ЧIыдазапI йухIварныс Томас дызгвапхуз пхIвыспа щардагIв шйыкIвгьагьашуз. ЗъарагIвуда зхабар газ ХIаджьрат йыгIвзачви йзаъачви пхIвыста йызгIаргуашыз. Ауаса йшгIацIцIызла, ауи йгвы Нина лыхьызта украина пхIвыспакI лыхъаз йтыртыруа йцахьан. Нина ауи данстудентыз ацбзазарта апны длабадыртI. ЗгIальаматраква аквшвуз ачкIвынни апхIвыспи ласыта йаргванхатI. Нина Иванов Ипполит йыхьыз зхъу амузыка училища дапхьун. Ауаса аъахIыльчва йрыбызшвамыз таца зынла дгьрымуытI. Жвасквша Томас йлахIваракви йчхIари андырхъвых амщтахь акIвпI ауат йанырхIва: «ЙауитI щта, дгIаг у-Нина!»
Абарауаса ХIаджьрат тгIачва гIанйыршатI. Насыпла йыргIвыз анакьахI хгIвысабичва гIахъшахъыцIтI. Йапхъахауата йрауыз ХIаджьрат-хIва йыхьырцIатI. Ауи йыщтагIайтI Алхаси Марии. Ныбыжь нызцIхьаз йгIариква раба дангIаргвалашвахуа ргвква гIалалитI. ЙырхIвахитI раба энциклопедия, «Адуней агьагьара» журнал аномер шIыцква дшырзапхьалуз, рпны дара-дара концерт шакIвдыршуз, ахъвлапынква пхата йгьи кьахвта йшыргуз, раба ахыгIвгьи дшраргваныз, йалкIгIата айцIба Мария йпсы шлылаз.
АгIвычIвгIвыс дуква рабадырра
ХIаджьрат йгьихъазым Томас кино апны зтурасыла дгIахъвмарыз. Хъадамызтынгьи угвы йгIатахауата йаъан ауи Попков Владимир йхъихыз «АхыгIв рыгвква» апны йгIайырбаз атурасы. Афильм Довженко йыхьыз зхъу акиностудия апны аэкран йаквдыргIапстI. Араъа ауи Лондон Джек йроман афыр хъада лаба Солано Энрике йтурасыла дгIахъвмартI.
Зыхьыз дута йгуз актерква Хмельницкая Алена, Жигунов Сергей, Шевельков Владимир, Кваша Игорь датшагьи апсуа актер йаргванхатI, уадыргIвана ауат рыуа азджьакI сасра-тшпсщара йызгIайлун. Томас датшагьи йбергьльу гIвзачвала тшйырду йауашын. Искандер Фазиль йхъатала ауи йпны дсасытI. Анйара агвы йгIатыцIуаз, йауыраз айчважвараквала, айшва йгIаквдыргылуаз ашарабзараквала зымгIвагьи ргвы йгIатахатI. ЙалкIгIата асас йгвапхатI апшвыма йара йгIайкIыта йрыдзыз алосось. Ашварацри апслачвакIри заман щарда рзалихуан. Ауи километрпхьадзара амидата пслачва йкIуа амш анигуз тшпсщарата йзалуан. ЙгIайкIыз йзаъачви йыгIвзачви йдирыфныс бзи йбун.
ЙуачIвхуз айсра гIалагатI
Асквш 1972 август агIан ашвахIварали гIахIврали АкъральыгIва ансамбль йызкьазууыз гастроль рымата Греция йцатI. УагIала йырчвыз апещдуква Апсны йауаз артист джьащахъваква пхата йнардасуан. Аншлагква, анапIасра дуква, арайгвараква, йызшымтаз асцена бзазара. АжвгIванд шцкьаз йгIаддызшва ауат йгIарадзатI рцри Апсны жвамшкI цIуата амца йшалу, СогIвым агъа йшикIыз ахабар. АнгIалраква, ахачIвборчква, апшыгIвчва, пасата йамцIырчIвахьаз абилетква… Ахъачваква ъанквынхатI, ахIвссаква рыладзква хъыпI, асцена угIаквылра атахъыпI, апшыгIвчва рызпшитI. Ауаса ушпагIаквылуаш? Угвы йшпауаш? Томас йымхIвакIва йамуашта йпхьадзауа ажваква йхIвитI. Араъагьи фронткI йшапсу, ари ахъвлапын йрызхъазцIата йрызгIайыз апшыгIвчва йрайжьата амаль шамам. Рпсадгьыл ахъаз йабакIуата зыхьыз атурых йгIалазжьырныс йахадзахьаз афырква рджьабауата астадион шабгаз аладыргылтI, дакъикъакI йдзыргIвын агвып аконцерт джвыквырцIатI. Щымта щажьыта йгвжважвауа Греция йгIатыцIхтI. Рпны айсра цитI, ртгIачваква йырхъазыпI, йаладзхьаз аъапI. ЙангIайх Томас Бзыб кыт йауата абджьар ззыкIуаз адикIылын унашва рхъицIауа айсра дпшцIалтI. Айсра ачвгьараква зымгIва дрылсуа йызхъазцIаз йкытлагIвчва, йыгIвзачва, йайщчва айгIайрадза рапхъа дгыла дцатI.
ЙцIыхъвахауата
Асквш 1994, айсра бзидздза цIуата йалгахьатI. Ауаса аъащаква аквыргъвгъвараркIвапI, тшуырльальата амаль гьамам, агьагьарала йыншауа шварагIварапI, фырта тшыкIра атахъыпI… Йара акомандиргьи йгвы гьтынчым. Грузия амажа ахьыла ужвыгьи зны данцушыз апхъала Томас йцри кыт Бзыб апны йаргванкви йцрикви дгIархъыкIвшитI. ДрызцатI рткъвым ахIбачвагьи, айцIбачвагьи. ТIакIв анцIра акIвпI зымгIвагьи йанырдыр ауи… дъагIахънымхIвыхуаш дшцуз. Йгвы закI шыншушыз гIайнахIвуан, ауаса йпсадгьыл, йуагIа, йыдзхъагылата йайсуаз йыгIвзачва йрызйымаз абзибара, йара йыгIзаща ауаъа дымцарныс дгьадымрыхвитуазтI. Дшцузымца СогIвым апны афилармония адзхъа дгIашIастI. ТшытракI ансамбль йауаз йыгIвзачва драчважвитI, ари йцIыхъвахауата дцауата, уацIыхъван дгIайхта бзи йбауа ауыс, асцена, агвып дрызгIайхырныс йыргвыгъитI.
Сквш 51-хауата днайуата, амажа ахьыла дшцузымца Томасгьи йыгIвзачвагьи амина йахъанагитI. Йрымдыруаз машинакI амгIва йапырагылан – абензин йалгатI. Томас йгвы мгIвауата анкъвцагIвы дицхърагIарныс йтахъыта амгIва адзакIьала мачIкI дыквцIтI. Йыздыруазда ауат аметIрквакI шракIвыз ауи йбзазари йаджальи йрызбжьаз.
«Томас йапшу ауагIа урызсакъра… йхчара атахъын», – йхIвитI нашхыйадза атгIачва рыгIвза Мыквба Анзор.
Арат фыррала, кIкIарала, хъыччарарала, нашхыйарала йырчву агIаншараква – ауи агIвычIвгIвыс джьащахъва йбзазара йдучвам йахъвыкIта акIвпI йшаъу. Угвы цIукIгIауа ухъвыцитI: зъарайа ужвыгьи ари Анчва йхъвы злаз артист, агIвычIвгIвыс хIальаль йхIвушыз, йгIадзынгылуа абанпара йдйырдыруашыз? ХIфыр ймагIныз рыцIа цIолата йхIылахIхIвара ахъаз хIара ауи йыгIвзачви йцрикви щарда хIрачважватI. Ауат йацшIакIта йырхIвун ауи йапш гIвычIвгIвыс шаъахым. ХIара ауи дызлаз афильмква хIырпшуанта йгIахIгвынгIвуан… ауи йапш фыр шаъахым. ХIара атгIачва ркIартква хIырпшуанта йгIахIгвынгIвуан ари атгIачва рыхъазла ауи йапш абагьи хъацIагьи шаъахым. ХIара ауи йбаритон пшдза хIаздзыргIвуанта йгIахIгвынгIвуан ауи апш бжьы зынгьи йшхIымгIахуаш.
«Мцата йбылныс йшхвиту»
Томас щардала йхIвалуз, бзи йбуз ажвата йыман: «Амца аҧырҧырҳәа иахысаат». Ауи датша бызшвакIла амагIни алахIваракви уымрыдзуата йгьузыхIвушым. «Мцата йбылныс йшхвиту» рыцIа йаргванхуштI. Ауи ласхIварата, йаргьи дгIамачвыста мцата далашвауазшва йхIвун. Йбзазарагьи йара ауаса йцатI: ласыта, йачIвата йкIкIауа, мцата йбылуа.
P.S. Ужвыгьи хабар хвыцкI. Ауи магIын дукI азубушта йаъамызларнысгьи ауыпI, ауаса сара йсымаджьащахъвахатI. Томас лаквакI йыман, ауат зымгIва йара хьзыкI акIвын йрымаз – Джульбарс. Ауи сымагIальаматхан йынкъвсцауамцара джьащахъвакI гIаздыртI. Джульбарс зхьзыз ала атурых бергьльыта йгIацIцIтI. Абашта айсра ду (асквшква 1941-1945) агIани ауи аналгабырги мина гIазауаз алаква зыхьыз атурых йгIалахазгьи рылан. ФгIвыла йымчыз Джульбарс уагIа щардагIв гIанахчатI. ЛахъвгIахъасракIла Томас йынцIра шIызчIваз аминагьи Джульбарс йгIанайауара атахъызарын, ауаса ауи гьйыцымызтI…


Трыквшта йбзазауа апсуакви абазакви гуманитар цхърагIарата Апсны йгIарщтийыз ачгIвыча пхаква Гагра апны йаныргIалу ареспублика реабилитация квта йыргатI.
Барганджиа Саид
Трыквшта йбзазауа апсуакви абазакви гуманитар цхърагIарата йгIарщтийыз ачгIвыча пхаква рыуа азджьакI октябрь а 18 Гагра къала йтагылу ареспублика реабилитация квта йаъу Апсыуа уагIахъа р-Абашта айсра ныкъвадыкъвата йгIахъынхIвыхкваз йрырттI. Ауат ачгIвычаква ауат йырзыгIартийхтI Адуней апсуа-абаза конгресс йалакву. АААК архъйагIв секретарь Гицба Инар асквшква 1992-1993 йакIвшаз Абашта айсра аныкъвадыкъваква ари ауыс рзадызгалыз райхIвтI. Ауи йгIаликIгIатI а-Конгресс ауысхагIвчва апхъахьылагьи адиаспора агвчIагIв уысква йшгIарыланадыркIуаш.
Ареабилитация квта айъазагIв хъада Адлейба Валерий ацхърагIара адызгалкваз дшырзыразу райхIвтI. Ауи йгIаликIгIатI ари йапшу айгвыгIвра айсра йалакваз ргвы шахвгIауа, йшаргвыргъьауа.
ГIвадахь Осетия йауу айсыгIв Рубаев Ефрем АААК акорреспондент дгIайачважвауата ари йапшу айгвыгIвра магIын ду шаму йрыбагъьатI.
«ХIара йанакIвызлакIгьи сасра йхIызгIайквауа хIрайгвыргъьитI. Ауат анйараква ауагIа хIшырхъмаштылуа йаквшахIатхитI, хIаргьи ауи гIахIгвынгIвитI», – йхIватI ауи.
АйгвыгIври ахъмаштылри хвы шаквырцIауа гIархIватI ареабилитация квта йыцIу датшагьи щардагIвы. Ауи апшта, айсра аныкъвадыкъва Демерджипа Зураб арат йрапшу ауысква адгалра магIын ду шаму дацIачIвагъватI, ауат «айсра йалакваз шырхъмаштылуа, йшрызхъвыцуа, хвы шырзырбауа» шгIадырбауата йхIватI.
Трыквшта йбзазауа адиаспора сынчIва сентябрь агIан АААК ЙхIаракIу асовет йалу ХIапIатI АхIмад йгIаджвыквцIарала чгIвыча пха абаркIырата 1200 азыркIкIын Апсны апны цхърагIара йазыбжу ауагIа йырзыгIарщтийтI. Ауат йрыуата 400 саби чгIвычапI, 250 хъацIа чгIвычапI, 550 пхIвыс чгIвычапI. Октябрь а 4 ауат Согъвым йгIадзатI. АчгIвычаква зымгIва шIыцдзапI, ауат йъардзахуа афабрикаква – Şik Örme, HSM Tekstil, Karadağ Tekstil, Hayber Tekstil, Dark Tekstil, Espira Tekstil, Anemon Tekstil, Berfin – знапIыцIакву йшгIарыртуаз рейша Апсны йгIаргтI.


Лента событий ВААК
Агрба Харитон IBA адуней ачемпионра дазабакIуаштI
Абоксер Агрба Харитон «IBA ачемпионква рыцIх» анкъвакъвра апны Мексика йауу Боррего Хосе Мигель дйайгIайтI.
Швача апны йакIвшаз, жвараундкI йнайыз килограмм 67 зчакьуа айсчва рапшIагылра аналга асудьяква зымгIва йацшIакIта айгIайра хIспортсмен йырттI.
ЧквыныргIа рдуней фестиваль анхара джвыквылтI Швача афедерал шта «Сириус» апны
Агваргъьахъв гIахътIра мартI а 2 йаъазлуштI, ауаса йахьчIвагьи йапхъахуз айззараква акIвшахьатI. Афестиваль йалапI йапшым акъральква йгIартыцIыз апхъагылагIвчва шIата зкьы 20-гIв райхIа. Апсны йауата ауаъа йцатI 100-гIвы.
Афестиваль йалапI «Культура хъпшылра» программа. ХIара хIгвып афестиваль апны Апсны зхьырпшыру аделегацияква – Чувашии Байконури – йрынйатI. ЧкIвыныргIа ауагIахъа гIахIвыщаква абадырбатI, асогIаква амырдатI, аджв аджв дйайгвыргъьахтI, анашх бзи агIвыршатI.
Адуней апсуа-абаза конгресс афестиваль рыхIазырра йгьи йакIвыршарала АдгалагIв комитет йалапI. Айззара ду йалакву йрыуапI чкIвыныргIи физкультури тшауацIдрыхрала АААК ахъвшара аунашвахъцIагIв Берзениа Валерийи ашIыпIа хъвшараква рыцынхарала ахъвшара анхагIвы Симониа Херсони. Афестиваль йаланакIуа ауатыкв айчважвара апны доклад йчпуштI АААК архъйагIв секретарь, Апсны а-Парламент адепутат Гыцба Инар.
АААК апшыгIв шIа йгвала архъйатI
АшIыпIа хъвшараква рыцынхарала АААК ахъвшара Арасадзыхь 2-хауа аквтанай апхьарта апхьагIвчва Чанба С. йыхьыз зхъу Апсуа драмтеатр йарцатI. Ауи апхъала ацIайква «Аимадара» проект апкъ йтата СогIвым акультура-турых чвахъабагаква йырпшытI. Ауаъа йамдауата апхьагIвчва Апсуа драмтеатр йцарныс шыргвалу ахъвшара анхагIвчва йрархIвтI. Йаргьи абар – асабиква йатаркIвах акъала хъада йаъапI, ауат рылаква атагъьазгъьазхитI. АпхьагIвчвагьи арыпхьагIвчвагьи шалаз 25-гIв йнадзауата апсуа литература ащатащтIацIагIв Гулиа ДырмытI йысквш 150 йаквшвауата йгIадырбуз аргылчIв «Йари лари» йапшытI. Аспектакль йалан Апсны ауагIа рартистква Маан Виолетти Хагба Кесоуи. Арежиссер ареспублика апны гIатгара зму артистка Аргвын Мадина лакIвпI. АргылчIв йащатахатI Гулиа йгIвыра «АчкIвыни апхIвыспи рсальамшвъаква».
АцIайква рпсып акIыхын асцена апны йыншуз йапшуан, актерква дута напIы йырзасуан, афырква закI рчпапхьадза дара рлахIвараква тшгIапхьыржвун. Аспектакль аналгагьи апшыгIвчва шIаква йырбаз амагIны ауырата йалачважватI. Ари ахваша ахъвлапын ауат щарда ргвква йыртазлуштI.


ЧкIвыныргIи физкультури тшауацIдрыхрала АААК ахъвшара Апсны акыткви акъалакви рпны апсуа уагIахъа хъвмарщаквала атшыбжьараква акIвнаршауаркIвитI.
Базба Селма
Асквш 2024 агIан «АимцакIьачарала» (апсуа уагIа ртопасща – аредакция ррытаразга) йапхъахуз атшыбжьара ПакIващ йапхъахауа аквтанай апхьарта апны йадыргалтI. Ауи акIвйыршатI чкIвыныргIи физкультури тшауацIдрыхрала АААК ахъвшара аунашвахъцагIв Берзениа Валерий.
Апхъапхъа Берзениа апхьагIвчва ахъвмарща йамагIну, ахабзаква шаъу райхIвтI, аъамапсымаква шгIаурысабапуаш гIаргвынйыргIвытI, айгIайра шгIатугуш къвышраквакIгьи рзыгIахъитIтI.
«АимцакIьачара» – апсуа хъвмаррапI, алащала регби, бейсбол, хвитта абакIра алауцIарыквын йрапшпI. Ауи хIабачви хIабадучви аслун. Ахъвмарра ахабзаква шаъу ари акIвпI: агвыпква рапхъагылагIвчва ауабчватоп лабала йаситI, ахъвмарыгIвчва ауи гIаркIыта, ласыта йырпшIагылу агвып йырчIву ахъвмарырта аъарагIвшарала йыгIвуамцара абаллква гIарынхара атахъыпI», – йгIаликIгIатI ауи.
Атеория андйырдыр амщтахь ачкIвынчва хъвмаруа йалагатI. Ауат гIвгвыпкIта тшагIвыршан Берзения дырхъпшылуамца йапхъахауата «АимцакIьачара» йастI.
АпхьагIвчва ауагIахъа хъвмарщаква йъарзырбжьуш гвышхвара ду гIарыланацIатI. Атшыбжьара аналгагьи ауат, йгIаджвыквлыз аквагьи йампшуата, йгIанхан дара-дара ужвыгьи йхъвмартI.
«Ахъвмарра хъатакIла угылата уанапшуа уыла йшгIацIалуа апшта йгьмайрам. Араъа уабакIра, къаругьи гIаурысабапра атахъыпI. Ауи акIвымкIвагьи ущаласызларагьи атахъыпI. ХIара ахъвмарра ауи аъара хIаланахIван – аквагьи хIампшуата хIасуан», – йхIватI апхьагIв Пачулиа СултIан.
Амастер-класс йалан арыпхьагIвчвагьи – ауат ачкIвынчва ахъвмарра ахабзаква ласыта йырдырырныс йырцхърагIуштI. Йауа ухIварыквын, ауат анкъвакъвраква рпырапI.
«Апсуа хъвмарщаквала апроект цIаста йщаквгылтI. Ансисквшагьи анкъвакъвраква адыгIгалитI, ауаъа акъраль шабгу йгIатыцIитIта акомандаква гIайитI, тшыззырбжьаз гIадырбитI. УайгвыргъьитI сквшигIадза ахъвмарраква тшырзызбжьарныс зтахъу рыцIа-рыцIа йъащардагIвхауа. ХIара сынчIва йапхъахауа асквшбжа ауацIа амаль шхIауа апш апроект рыцIа кыт щарда гIаланахIыркIра хIгвыгъапI. Ауи амщтахь зымгIвагьи йыргвапхаз анкъвакъвраква адыгIгалуаштI», – йгIацицIатI Берзениа.
Апсуа уагIа рхъвмарщаквала апроект асквш 2022 йгIашIарышвта йынхитI. Ауи агIамта ауацIа чкIвыныргIа рквта бзита тшауацIнахтI. Анкъвакъвраква хын йадыргалхьатI. Сквшипхьадза ауат йрылалырныс зтахъу йрылахIитI. Апсуа уагIа рхъвмарщаквала апроект ауат ахъвмарщаква разыгIальаматра гIаршIыхахра, апсуа гвбайара ауысла адырраква йрылархIара йазынархапI. АдгалагIвчва апроект рыцIагьи тшауацIнадрыхра ргвыгъапI.


Адуней апсуа-абаза конгресс ауысхагIвчви Гагра йгьи Гагра район абзазагIвчви ранйара апны АААК ашIыпIа хъвшара асовет гIандыршатI.
Барганджиа Саид
Ахаша февраль а 27 атшын Адуней апсуа-абаза конгресс ауысхагIвчва Гагра район абзазагIвчва йрынйан адкIылара анхара, амурадква йгьи ахачIвква йрыквчважватI. Анйара амщтахь Гагра апны АААК ашIыпIа хъвшара асовет гIандыршатI, ауи даунашвачпагIвхатI Гагра район ауысхарта ахъада йтарагылагIв Цвижба Геннадий.
Цвижба Геннадий йшгIаликIгIазла, Гагра абзазагIвчва а-Конгресс анхара гIальаматра ду шазрыму гIадырбатI, щардагIвы йгIартахъхатI ашIыпIа хъвшара асовет йгьи АААК йрылалырныс.
«ХIара агIарбара бзиква хIрайгвгъитI. А-Конгресс амурадква рыхъазла згвы цхIауата анхара тшгIадызкIылуа рыцIа йшщардагIвхуш хIащтапI. Абызшви адемографии знархару апроектква ацлыхIхта абзазара йацалагIжьырныс хIтахъыпI. Акъраль ауацIала йъакIвызлакIгьи йаъу абаргвыраква ракIвпI хIаргьи хIзынйауа. ХIацрызхъвыцпI, хIацрыдынхалпI», – йхIватI ауи.
Гагра ашIыпIа хъвшара асовет далалтI хвитра абакIрала абжьагIвы Аристава Астамургьи. Ауи йшипхьадзауала, швабыж магIны амапI акъраль арайонква зымгIвагьи а-Конгресс амурадква йъарыцыркIуа. ЙгIаликIгIатI зымгIвагьи рсабап злу ажвлара ацынхара акIвыршара шатахъу.
«ХIара хIайгвыргъьитI а-Конгресс ахъвшара хIара хIпынгьи йъагIаншаз. ЙахьчIва адкIылара амурадкви ахачIвкви тшрыхахIыргIвазатI йгьи йрыцхIкIитI. Сшгвыгъауала, хIкъала, хIреспублика цIабыргыта рсабап злу, ауат рыхъазла магIны зму ауысква хIзахъвдаквыщтуаштI», – йхIватI Аристава.
Гагра апны АААК ашIыпIа хъвшара асовет 14-гIв алалтI: Агрба Астан, Сакания Слава, Таниа Темур, Джикирба Феликс, Беиа Алла, Аквсба Мадина, Папба Эдгар, Аристава Амина, Барцыц Рабстан, Агрба Закан, Габуниа Тенгиз йгьи Демерджипа Самсон. Гагра район абзазагIвчва рынйара далан а-Конгресс ЙхIаракIу асовет йалу, Апсны агуманитар рхъвыхраква ринститут аунашвачпагIв Ашуба Арда. Ауи айззара йалаз рпахь дгIачважвауата йхIватI адкIылара амурадква апсыуа-абаза этнос шабгу рыхъазла рмагIны шдуу.
«ХIара йара этноскI хIрыуапI, хIадкIылазара атахъыпI, йалкIгIата уыжв азаман – адуней апны ащтаныкъвара йацхърагIауа ауи аъара амаль анщарду. ХIачвызрыхъараз атурых гIаншараква хIырхъвыххта агIващагIараква рхIисап хIчпахра атахъыпI. ХIара (апсыуакви абазакви – аредакция ррытаразга) цIабыргыта йухIварыквын хIгьмачIгIвым, хIадгылрагьи атахъыпI. ХIыбызшваква ргIахчара ауыс йхIылшауа зымгIва азынахIырхара атахъыпI. Апхъахьыла хIара ауысквагьи ахачIвквагьи хIщардапI», – йхIватI ауи.
Гагра абзазагIвчва рынйара йалан а-Конгресс архъйагIв секретарь Гицба Инар, АААК апхIвыскви чкIвынргIи рсоветква рунашвачпагIвчва Ардзынба Гета йгьи Торчуа Леван, а-Конгресс ахабарргарта портал апресс-секретарь йгьи агIацIщтра редактор Барганджиа Саид йгьи Хагба Изольда, Апсны апны «Алашара» адкIылара ауысхагIв Айба Альас йгьи ЙхIаракIу асовет йалу Алшунба Инвер.
Адуней апсуа-абаза конгресс ауысхагIвчви Гагра район ауысхагIвчви ранйара Апсны Республика акъалакви арайонкви рпны йакIвшауа абзазагIвчва рынйара анархарала йпщбахитI. Анйараква рпны Адуней апсуа-абаза конгресс ауысхагIвчва адкIылара амурадква, ахачIвква, абзазара йаларжьыз йгьи апхъахьыла гвыгъарата йрыму апроектква йрыквчважвитI. А-Конгресс йгIалалуа ауагIа йрылахIарныс, ауат ауи анхара йгIадыркIылырныс йащтата ауысхагIвчва арат йрапшу анйараква акъраль арайонква зымгIва рпынгьи йакIвдыршуштI.


Аэтнография
АуагIа ргвы абайара гIаузырбауа ачIвыйа? Рыбызшва, рцIасква, ркультура. ЙгIацхIцIапI араъа абанпараква йамырдауамца йгIамгIвайсуа, ауагIа сабап рызгIаугуа йгьи йуыргвыргъьауа уыршIыйарныс лшара гIауызтуа анхараква. «Йбзу ъачIвагIа» – Адуней апсуа-абаза конгресс йапроект шIыцпI. АгIатраква рабаркIыра ацIасква шымдзуаш, хIуыжвгIанчIви культура йахъвыкIта йшаъазлуш апшта знапIквала йацхърагIауа анхагIвчва ъазаква йгIарыквчважвуштI. Швара аъачIвагIаква ртурыхи рымадзакви рыцIа цIолата йыжвдыруаштI, йалныс ауыпI шваргьи ауатква швзычпузтын швапшныс гIашвтахъхарнысгьи.
АААК йгьи «Алашара» жвлара адкIылара йацдырхъйауа «Амазара» проект ахъазла йащтагIайуа хъвыта йалтI абаза тацанадылра йапщылу ацIасква йгIарыквчважвауа авидеофильмква.
АААК чвахъабага чвамза аркIрала апсуаква рцIас гIанаршIыцхитI: ари гIвысквшахауата май мыз, КIвакIаз айсра йаладзкваз рджьабара амш агIан ащамакъа адыркIитI. ЙамгIанцIасйа ауи, йабагIаджвыквыл, турыхта йамайа? А-Конгресс ахабарргарта портал ауи йгIаквчважвауа йауацIыху гIвыра аднагалтI.
«Апхьарца» ансамбль йалу ащардагIв гIвысквша рапхъала макъым ъамапсымакIгьи гьрымкIысызтI, нотагьи гьырдырам – ага ауаса йаъазтынгьи щарда мцIуата йгIаншаз агвып зынла афестивальква рпны асогIаква гIатыргауа йалагатI. АААК акорреспондент ауи лшарата йызчпаз гIаллырдыртI.
Апсуа бызшва кIавкIаз бызшваква ртгIачва апны мараташварта-кIавкIаз (апсуа-адыгьа) гвып йаланакIитI. Ауи рахIа йаргванта йаъу абаза бызшва акIвпI, йаргванпI адыгьа, агвхъауа йгьи ужвы йаъахым убых бызшваквагьи. Апсуа бызшва адуней уахьчIвала бызшвата йыкву рпны рахIа йпасарайу йрыуапI. Апсуа бызшва алфавит хIарыф 64 йнадзитI, 56 абыжь хъгIваква гIадырбитI, 6 – абыжь хътIква, ужвыгьи гIвгIарбагакI арыпшкари апыквква ррыгьажьри гIадырбитI.
СквшышвкI рапхъала уыла йгьуызгIацIамыжьуазтI бжьакъва змам абаза унагIва, ащхархIара араъа йанакIвызлакIгьи ауагIа магIны азырбун, бзи йырбун. Уыжв хIзаман ауыс дукI тшгьампсахтI: ауыжвгIанчIви щхархIагIвчва рбжьакъваква гIадыршIыцхтI, ауаса ауи ацIасква разъазара ду гIархчатI.
Щынквба Баграт йыхьыз нкъвызгауа Апсуа бызшва афонд аунашвачпагIв, АААК ЙхIаракIу асовет йалу Чирикба Вячеслав Великобритания апны Уэльс ршвапхала апсуа бызшва агIахчара знархару амальква дрыквчважватI.


СахIаткIла астудентква абаза бызшвала ажва 142 йнадзуз диктант ргвытI.
Голандзиа Есма
Алиев У.Д. йыхьыз зхъу Къарча-Черкес къральыгIва университет КъЧР ауагIахъаква рыбызшваквала III Адуней онлайн-диктант акIвнаршатI. Ауи шакIвшуз райшата Россия аштаква рпынгьи КъЧР ауагIахъаква рдиаспораква ъабзазауа акъральква рпынгьи Интернетла йгIадырбун, йаргьи йызтахъу дзачIвызлакIгьи далал йауашын. ХIреспублика апны адиктант йазалхыз тыпта, йшцIасхаз апшта, Апсны акъральыгIва университет апны йгIаныршу АмкIваб В.П. йыхьыз зхъу Апсуа-адыгьа филология Аквта алтI. Абаза бызшвала диктант згIвыз райхIарагIв АГУ апны йапхьаквауа ракIвпI.
«ХIара щарда цIуата хIайщчва абазаква хIрыцынхитI, Абаза бызшви литератури рфестиваль, ансисквша йакIвшалауа анаука-практика конференцияква датшагьи ауысква хIрылазлитI. УахьчIва ужвыгьи магIын ду зму, хIадызкIылуа уыскI акIвшитI. СынчIва ауи йгIалалыз гьщардагIвым, айхIарагIв йгIалалшIыцтI, йауа ухIварыквын, абаза бызшва йхпахауа акурс йгIвбахауа аъарагIвшара апны акIвпI йддырдыруа йаналагауа, сквшыкI йадрыпхьитI. Акурс ахIбаква ужвы анхара тшарыщцара йаъапI, азджьакI нхауа йалагахьатI. Ажва гьалам, хIара йхIтахъын чкIвыныргIагьи ахIбачвагьи рыцIа джьгарта ари ауыс йгIалалырныс», – йхIватI Апсуа-адыгьа филология Аквта аунашвахъцIагIв АмкIваб Ахра.
Адиктант сахIаткI йнайтI. Атекст йбергьльу абаза уысагIв Шхай Катйа лгIвыраква йгIарылхын, абазаква рцIаскви ргвбайари йырзынархан. Ауи дгIапхьун афилология наукаква ркандидат, апсуа бызшва йапхъахауа акафедра адоцент Лихова Ната.
«Адиктант амщтахь дасу йгIвыз сурат ахъыхIхитIта йдырхъвыхырныс Къарча-Черкес йхIщтийитI. ЙызгIвыз йазалху кодла дащтазцIгIата йдрытамамхыз йынхарагьи ауи баллта йгIанагызгьи дырпшых йауаштI. Йыхьызи йтдзыхьызи анйымцIарыгьи йауитI, ари гьанкъвакъврам – удырраква уырхъвыхырныс лшарапI», – йгIаликIгIатI АмкIваб Ахра.
АмкIваб Ахра йшихIвауала, адиктант мурадта йаму ауи йгIалалуа гIарбага рзыргылра гьакIвым – дасузлакIгьи хальатIта йагIвищтуа гIайгвынгIвыта йхъа дадынхалырныс даквыргвышхвара акIвпI, йащтагIайуата йанрыгIвуа ргIвыща рыцIа йшцкьахуш апшта.
ДзачIвызлакIгьи дызлал йауа адиктант ансисквша йадыргаллауа, агIвычIвгIвыс йдырраква йшрылахIуш йазынарху уыспI. Ауи – ныбыжьла, хъацIа-пхIвыс-хIва, йызпхьазла, динла, ъачIвагIала, тгIачвата йрымула, разыгIальаматраквала йалырымхуата – йызтахъу зымгIва гIаларжьитI.


АгIвыраква зымгIва
АуагIа ргвы абайара гIаузырбауа ачIвыйа? Рыбызшва, рцIасква, ркультура. ЙгIацхIцIапI араъа абанпараква йамырдауамца йгIамгIвайсуа, ауагIа сабап рызгIаугуа йгьи йуыргвыргъьауа уыршIыйарныс лшара гIауызтуа анхараква. «Йбзу ъачIвагIа» – Адуней апсуа-абаза конгресс йапроект шIыцпI. АгIатраква рабаркIыра ацIасква шымдзуаш, хIуыжвгIанчIви культура йахъвыкIта йшаъазлуш апшта знапIквала йацхърагIауа анхагIвчва ъазаква йгIарыквчважвуштI. Швара аъачIвагIаква ртурыхи рымадзакви рыцIа цIолата йыжвдыруаштI, йалныс ауыпI шваргьи ауатква швзычпузтын швапшныс гIашвтахъхарнысгьи.
Асквш 2022 агIан Апсны ауагIа рартистка, Россия апны гIатгара зму артистка Гыцба Алиса ашвахIвагIвчва шIаква гIаура йгьи йнарыскIьара йазынарху макъымршIыйара анкъвакъвра дагIаджвыквцIагIвхатI йгьи даунашвахъцIагIвхатI. ЙащтагIайуаз асквш ауацIа анкъвакъвра тшауацIнахын гIвкъралькI рыкъала хъадаква – СогIвыми Москви – гIацIанакIтI. УахьчIва аопера ашвахIвагIви ауи лгвыпи джьгарта аконцертква адыргалитI. Анкъвакъвра амщтахь лбзазара шцази ршIыйарала лмурадкви Алиса АААК хабарргарала ахъвшара йырзыгIахъылтIтI.
Адуней апсуа-абаза конгресс апроект «АпхьагIвчва рдиспансеризация» апкъ йтата асквш 2024 агIан йгIванхауата йъацаз апны зджьара йапшымкIва нхара ду акIвдыршатI.
Асквш 2024 агIан АААК йджвыквнацIауа апроект шIыцква йрыуапI акытква рапхьартаква рапхьагIвчва ажвлара хачIвлыхра ащатаква йырзыбжьара.
АААКи арыпхьагIв Джугелиа Инни йацдырхъйауа апроект апкъ йтата сынчIва йапхъахуз алекция асуратгIвгIвчва ъадрыхIазыруа СогIвым аучилища апны йакIвшатI.
АгIатраква рабаркIыра «Апсуара амгIващквала» апкъ йтата ажурналист Бебиа Екатерина КIарамзиа Варлам дйачважвитI. Айчважвара асквш 2009 агIан йанырцIатI.
Адуней апсуа-абаза конгресс арыпхьарали жвлара джьгаррали згIвадарахчарали (ОСАЗ) ахъвшара проект шIыцI джвыквнажьтI – апхьагIвчва рыхъазла апсабара хчарала атшыбжьараква.
Адуней апсуа-абаза конгресси амакъымгIаныршагIв Марыхвба Абзагви Апсны апны шIыскI злу чкIвыныргIа йшрызхIуш йазынарху макъымршIыйарала апроект нанардзитI.
АгIатраква рабаркIыра «Апсуара амгIващквала» апкъ йтата ажурналист Бебиа Екатерина КвтIол кыт йауу адгьылрхарджьыгIв МикIайа КвчIочI дйачважвитI. Айчважвара асквш 2009 агIан йанырцIатI.


Лента событий ВААК
«Ажвлара проектква рлаборатория» адкIылара абаза уагIахъа йгIарыквчважвауа фильм хънахтI.
ХъахIарагIагра знархарам адкIылара «Ажвлара проектква рлаборатория» апсуа-абаза уагIахъа йырзынарху абзазара йгIахъыху фильм гIацIнащттI. Акино абаза уагIа рбзазара, рцIасква, рхабзаква йгIарыквчважвитI, атурыхи агвбайари рылкIгIараква гIахънатIитI. Афильм йафырхатI апсуа-абаза уагIа йапшым руысхагIвчва, ауат йрыуапI АААК ЙхIаракIу асовет аунашвачпагIв Эгьзакь Мусси СогIвым йаъу АААК ауысхарта аунашвахъцIагIв Реквава Темури
Очамчыра район апхьагIвчва Швача апны Россия апремьер-лига ахъвмарракI йапшытI
Очамчыра райони акъали рапхьартаква рквта футболла ачемпионат алгатI. Ауи агIарбараквала йапхъахауа агыларта Очамчыра 2-хауа апхьарта йакIытI. Ахъвмарраква йрылаз зымгIва согIата йырзалтI Швача йыргата Россия апремьер-лига апны йхъвмаруа, зхабар дута йгауа «Зенити» «Сочи» футбол клуби ранйара йъадырпшыз. Ахъвмарра Олимп парк, «Фишт» стадион апны йакIвшатI. Апсны йауу аспортсменква ари ауыс ахъазла йазалхта АААК йрызнадзахыз рфутболкаквала антахьгьыт апшыгIвчва йгIарылукIгIун. А-Конгресс йакIвшаз анкъвакъвра ахчала йацхърагIаз йрыуапI. АцIайква Питер рфан-зона йтарыжьтI. Очамчыра афутболасчва шIаква бзи йырбауа «Зенит» 2:0-та йъайгIайыз ргвыргъьара рыцIагьи йаланархIатI! https://abaza.org/abq/1091


Лента событий ВААК
Адуней апсуа-абаза конгресс уахьчIва асквш 31 артлапIитI
Агвыргъьахъв мшы ауысла тшазынархара йымата дгIачважватI АААК ЙхIаракIу асовет аунашвачпагIв Эгьзакь Мусса:
«ХIара хIадкIылара анхара Апсны ахъаз ймайрамыз агIамта – аквырджькви апсуакви райсра йанашымтаз – йджвыквнацIатI. Ауи агIан АААК датшата йапхьун – Апсуа-абаза уагIахъа р-Дуней адкIылара. Ауаса ауи мурадти хачIвыти йаргылуа ауищтарагьи тшгьрымпсахтI. Мшипхьадза хIара адуней шабгу йбзазауа Абаза уагIа шадхIкIылуаш хIазынхитI.
Сквш 30 райхIа йашIамсыз анхара кIара гIанацIгIатI. ХIара хIуагIа рыбызшва ахчара, ртурыхи рцIаскви рдырра рыщатала ажвлара рыбагъьара, тшауацIдрыхра йырзынарху проект щарда хIырхъйатI. Ауи акIвымкIвагьи хIара хIынхара агIвыма къральква рпны йбзазауа хIабашталагIвчва гIайхра ахъазла аъаща гIаныршарагьи йазынархапI.
А-Конгресс анхара абзирала адгьыл йыкву абазакви апсуакви йъабзазалакIгьи рыбызшви ртурыхи ддырдырырныс, ацIаскви акультури тшрыхадыргIвазарныс, зхъвыцщала йрыквшвауа ауагIа гIарауырныс лшара рымапI. ХIара хIацзакIыпI, хIыщайдзаква гIдыритIта – ауи акъагIара амгIвала хIзырцауа къарута йхIзалитI.
ХIара апхъахьылагьи йгIадзынгылуа абанпараквагьи адуней шабгу йбзазауа хIабашталагIвчвагьи хIрыцынхалуштI. ХIапхъанчIвиква рдырракви руасаражври гIащаквыгIжьра ахъазла зымгIва хIчпуштI, ауат ртынха Абаза уагIа уахьчIва йъабзазауа ашIыпIаква зымгIва рпны тшауацIнахIрыхуаштI. ХIара хIгвы багъьата ауи амгIвала хIцитI, ауагIахъа цIаскви агвбайари щатата йызмазлуш адуней хIыцгIанзыршара зтахъу зымгIва гIахIыцылырныс йаквгIазшIыхIтитI».


АгIвычIвгIвысдуква
Апсуа литература ащатащтIацIагIв, ауагIа руысагIв, апхьахьа Гулиа ДырмытI дангIадрийызищтара сквшы 150 ъацIуа йадахIвуата АААК Гулиа Д.И. йымчыбыжь джвыквнацIитI. Ансимшы хIара агIвгIвы йбзазари йыршIыйари йгIарыквчважвауа агIвыраква швзынатахIцIуштI. Асоцсетьква рпны хIбгъьыцква швырпшла – джьащахъвара щарда швауаштI.
АААК хабарргарала ахъвшара йарыхIазырыз, аскульптор йгьи асуратчпагIв Адлейба Амиран йбзазари йыршIыйари йгIарыквчважвауа абзагIвра швапхьарныс йшвзынатахIцIитI.
Апсны ауагIа р-Абашта айсра зтахъырала йалаз айсчва – ачIвыйа ауат адызкIылуаз, АйгIайра апны ауат ралацIара шпаъу, айсра ауат рылахьква шпапсах? АйгIайра асквш 30 йадахIвуата хIара «Агвы азшIытрала» ахьызта натра хIрыхIазыртI, ауаъа АйгIайра гIазраргваныз, абзира йащтаз ауагIа хIгIарыквчважвитI.
Апсны ауагIа рартист, акиноактер КIвакIваскьыр Томас дангIадрийыз амш йадахIвуата АААК ахабарргарта портад ауи йбзазари йпхыцIи йгIарыквчважвауа абзагIвра арыхIазыртI.
Адуней апсуа-абаза конгресс ахабарргарта портал Россия рбоксер Агрба Харитон спорт апны йгIамидаз амгIва йгIаквчважвауа бзагIвра арыхIазыртI.
УыжвгIанчIви апсуа литератураршIыйагIв ду Зантариа Дауыр сквшы 70 анихъыцIуа йадахIвуата АААК ахабарргарта портал ауи йыршIыйари йылахьи гIахъызтIуа абзагIвра гIатанацIитI.
Къарча-Черкес ауагIа руысагIв, агIвгIвы, атакIыгIв йысквш 70 йадахIвуата АААК ахабарргарта портал ауи йгIайыквчважвауа бзагIвра арыхIазыртI.
ЗымгIва йрапшыз апсуа тгIачва апны йгIадзынгылыз ачкIвын дапхьарныс йгвалан, уацIыхъван къраль щарда рпны даъан, Азия Квта апны йпхIвысхушыз дгIайауын Эфиопия дигатI. Адипломат Шулумба Григорий йынхари йбзазари дрыквчважварныс бзи йгьйымбузтI, ауаса хIара ауи дыгIдыритI йгьи дгьхIхъаштылуам.
Апсны апны ауагIа зымгIва бзи йырбауа агIвгIвы Гогуа Алексей дангIадрийыз амш йадахIвуата АААК ахабарргарта портал ауи йыхъазла бзагIвра арыхIазыртI.


«Алашара» а-Дуней абаза-апсыуа адкIылара асайт
«ЙуагIахъа ртурых йгьи йапхъанчIви рцIсква рдырра акIвпI агIвычIвгIвыс абзазара апны дзыргвышхвауа. ЙагIвсыз азаман ацIыхъватшараква гIахIгвынгIвра йгьи йхIылахIкIра ахъазла рахIа йбаргвыз атлаханква хIсакъуа, цIолата хIрылапшра атахъып1. Атурых швапхаква рпны атурых-культура дырра йанакIвызлакIгьи хъара акIитI. АцIасква, ахабзаква, агвлачва разазаъащала швапхаква бзи-бзи йырхъвыхра атахъыпI. АгIващагIараква хIырзыгIахънымхIвхуата хIдахIвраква йрылахIырхIауа ужвгIанчIви адуней апны хIапхъала хIанчIвырхъауа акIвпI хIапхъанчIвиква ртынха анхIзыхчуш, хIуагIахъаква ргыларта анхIызрыбагъьуш. Апхъала учIвырхъара йгьи уайгIайра ахъазла гвымтынчра уылазлара атахъыпI. Мурад зму йакIвпI адахIвраква йырзынадзауа.»
·
Эгьзакь Мусса «Алашара» абаза-апсыуа а-Дуней адкIылара апрезидент
Enter your e-mail. You will receive a new password.
Back
Member login
New here? Sign Up!
Forgot password?
Site search
Ахабарква
Алашара
Акъральква рабадырра
Анаука
Арыпхьара
Аспорт
Абиблиотека
Айчважвараква
Абадырра хабарргага
International Relations
Collapse All
Expand All
ABAZA ABROAD
АпхъанчIви абаза ткъвым йгIарылцIта апшдзара йапхъахуз адуней анкъвакъвра йапаштыхIхаз апхIвыспа
INTERNATIONAL PROJECTS
>
International Relations
>


«Абаза Къраль» сайт йазалхпI
– Араъа йакIвшаз айззара адунейла аргамта уыс дута йалтI, ауи амщтахь хIыбызшви хIкультури ргIахчарала ахабарргагаква рцхърагIара адуней акъральква рквтала тшауацIнахуашта хIгвыгъитI, – абараса йхIвитI апрофессор ПIаз Сергей аконференция «Апсны йгьи Европа: ангIалри ацынхари руысла амальква» анхара даквчважвауата. Аконференция Брюссель Европарламент апны йакIвшатI.
Апхьахьа йшихIвазла, аконференция апны апхъахьыла Европарламент йгьи Апсны рацынхара анархартаква йауацIыхта йрылачважватI. Ауат ауысква йрыланакIитI Европарламент ацхъарагIарала ареспублика апны анаука, акультура гIаджвыквцIараква абзазара ралажьра, аконференцияква ракIвыршара. Европа апынгьи акультура анархартала агIаджвыквцIара бзиква адыргалитI. Ажва ахъазла, сынчIва ноябрь мыз ауацIа Гамбург апны «Черкесы» – хIва хьыз амата этнография гIарбарта адыргалуаштI. ПIаз Сергей йшихIвазла, агIарбарта адгалагIвчва араъа анахьанат ауагIахъаква йрылапхьадзата апсуаквагьи абазаквагьи ркультура гIадырбаныс рылшуштI.
– Лшара ду гIахIызтуа абари амаль абазаква хIпны йапхъахауата йгIаншатI, – йгIаликIгIитI ПIаз Сергей, уадыргIвана йгIацицIахтI:
– РыцIа йхъаду ари акIвпI – адуней акъральква рквтала абазаква йырмагIну йалыргата йгвынгIвырахвуштI. Ажва «абаза» щардазджьара йбергьльыпI, ауаса европа абзазагIвчва ауи уагIахъа щарда гIацIанакIуата йырпхьадзитI. Датшагьи аконференция апны йбыжьгаз агIачважвараква ангIаквырцIахра амщтахь Европа апхьагIвчва адиаспора зынйауа абаргвыраква йрыхагIвазахуштI: адемография аъаща, рцри бызшва агIахчара уысква. Сара сангIачважвуз Россия апны хIыбызшва агIахчара йазынарху амальквакI шнарахвуа гIалскIгIатI, абаза уагIахъа театр, телебара, газет шаъу. Трыквшта йбзазауа абазаква, ажва ахъазла, ауи апш амаль гьрымам. ХIхаквлагIв абаза профессор ТхIайцIыхв Михаил йгIачважвара Трыквшта апны абазаква рбзазартаква шаныргIалу йазынархан.
Апхьахьаква йырхъазымкIва Шамба Тарас дзунашачвачпагIвыз ащтийыгIвчва гвып ажвлара уыснкъвгагIвчвагьи рылан. Араъа рыхьызква хIхIвапI Ставрополь шта абазаква руагIахъа культура жвлара аунашвахъцIагIв Чагва Армида, ажвлара уыснкъвгагIв Чагва Файзидин.
ПIаз Сергей аконференция апны апсуакви адгьакви злу абаргвыраква йауацIыхта йшрылачважваз йхIватI. ХIайчважвара ацIахъва Европа апны ачеркесква рфедерация чIахIныгIва хьзыла йаунашвачпагIву адмирал Дашдемир йажваква гIаликIгIатI: «Заджвгьи закIылагьи хIара хIайщчвара гьизыптшуашым, ауи зрыбагъьауа ауысква ракIвпI йхIырхъйуш, анцIралагьи хIацацхърагIуштI, уахьчIва аконференция анхарагьи зквшахIату ауи акIвпI».
Квициниа Инна,
«Абаза Къраль» сайт йазалхпI


«Россия – моя история»
музей-гIарбарта комплекс
(Ставрополь) апны «Абаза» Ставрополь край абазаква руагIахъа-культура автономия (НКА) агIаджвыквцIарала йхъырхыз, ашвъаквала йалу
«Абазины Ставрополья»
фильм апрезентация
акIвшатI. Ауи йалан Ставрополь край администрация ауагIахъа уысквали казачествали акомитет ахъвшара знапIыцIу
ЗИНЕВ Сергей, Ставрополь город администрация ажвлара шварагIварадарала акомитет
ауагIахъа-культура тшауацIыхра уысквала ахъвшара анхагIвы ТКАЧЕНКО Геннадий, Ставрополь край культурала
а-Министерства агIащтийыгIв ОДРИНСКАЯ
Ирина, «Абаза» Ставрополь край абазаква руагIахъа-культура автономия аунашвачпагIв
ЧАГВА Армида, Кисловодск, Невинномысск городква, Подкумок, КочубеевскIа кытква йгIартыцIыз асасчва, ауагIахъа уысквала, ажвлара
коммуникацияквала йгьи
печатьла КЧР а-Министерства, ажвлара организацияква рщтийыгIвчва,
Ставрополь йбзазауа
абазаква.
Ставрополь абазаква
йгIарыквчважвауа афильм
йапхъахауата йхъырхыз
нхарапI. Ауыс майрата йыгьрылымшатI, абаза тгIачваква шбзазауа, йшынхауа ахъырхра йахъазымкIва, хIуагIахъа ртурыхгьи гIадырбара атахъын. Ауи рчпара ахъазла архив швъаква тшырзынадырхатI, апхьахьаква рынхараква гIадрысабаптI.
– Ставрополь край йту
абазаква йгIарыквчважвауа фильм ахъыхIхырныс анхIтахъха ауыс
зынла хIзаламгазтынгьи
хIмурад хIмырхъйакIва
хIгьымтынчтI. Аргваныта
хIызцынхауа ауагIахъа
уысквали казачествали
акомитет анхагIвчва ари
ауыс хIшащту андхIырдыр афильм ахъыхра
йшацхърагIуш гIархIватI.
ХIъаныз агородкви акыткви рпны хIынхара йаквыдзыз ахъвыкI администрация йгIаунащттI.
ЙгIаджвыквхIцIаз ауыс
хIацацхърагIумца ацIыхъвадза йнахIырдзатI.
ЖванзкьыгIв райхIа афильм
йапшхьатI, ауи шыргвапхаз рхIвауата ансимшгьи
йхIагIитI, – лхIватI айззара гIахъылтIуата Чагва
Армида.
Ауи абазаква йгIарыквчважвауа афильм
ахъыхра йацхърагIаз
дшырзыразу гIалылкIгIатI.
Афильм йапхъахауа
ахъвы анхIазырха «АТВ»
Ставрополь телеканал
апны сынчIва январь
агIан йгIадырбатI. Ауи
амщтахь Къарча-Черкес
йгьи Абхазия Республика абзазагIвчва йырбатI.
УадыргIвана «Ставрополь 26», «KAVKAZ MUSIС»
«Youtube» каналква йгIатарцIатI. Ауи йапшыз
афильм шыргвапхаз гIалыркIгIатI.
Абхаз-абаза Дуней
конгресс ЙхIаракIу асовет апредседатель Эгьзакь Мусса айззара
апны йгIазпхьаз йтшазынархара апны афильм
ахъазла араса йхIвитI:
«Абазаква хIтурых,
хIуагIаква йгIарыквчважвауа афильм пхарала
йырчвыпI. Ауи йалу афырква бзазарала рыхьыз
дрыпшдзара йахъазымкIва нхаралагьи йшвапхапI. Ауат дзачIвызлакIгьи хIуагIахъа рхабзаква, рцIасква, ркультура
рхчауата йынхитI, йынцIитI. ХIтурыхи хIыбызшви рхчара хIуагIахъа
рпахь йгылу ахачIв хъадаква йрыуапI. Ауи акIвпI
йаргьи Абазара амагIын
хъада узырдыруа. «Абазины Ставрополья»
фильм йапшу апроектква абазаква йъабзазалакIгьи руагIахъа цIасква, ркультура, рыбызшва рхча шауаш
удырдыруата абзазара
йаларжьитI. Ауи гIахIдахIвра ахъазла хIыгвлачвагьи хIрангIалуа хIбзазара атахъыпI. Ставрополь йбзазауа абазакви
арахьарат ауагIахъаква
йгIарылцIыз ахIбачвагьи
чкIвыныргIагьи айгвара
пха рызбжьата йшащтаныкъвауа, йшацацхърагIауа ари афильм йхъаунарцIитI. Ауи ахъызхыз
гвыргъьарамкIва, хайырымкIва закIгьи швумырбан».
Зинев Сергей Ставрополь йту абазаква
йацзакIыта руагIахъа
уысква апхъала йшнадрыскIьауа гIаликIгIатI.
– Араъа йбзазауа абазаква рпроект ауагIахъа
уысквали казачествали
акомитет йакIвнаршаз
анкъвакъвра апны йгIадырбатI. Ауи йазалырхыз асубсидия афильм
анхъырхуаз йгIарыхъвахтI.
Абазаква йгIарыквчважвауа афильм схъатала
йызнымкIва сапшытI.
Ауи шхъырхыз сгвапхатI.
Абазаква нхагIвымзарквын, ауи гьгIарыдамхIвуашызтI. ХIкомитет апхъахьылагьи абазаква
магIны ззырбауа ауысква радгалри ракIвыршари йацнакIуаштI, –
йгIаликIгIатI Зинев Сергей.
Айззара йалаз Ставрополь край абазаква йгIарыквчважвауа афильм
ужвыгьи зны йадырпшытI.
Асасчва ауыс гIаджвыквызцIаз, абзазара йалазжьыз Чагва Армида,
ауи йлыцынхауа агвып
йшырзыразу рхIватI.
Кисловодск йауу амузыкант шIа Хъабльахь
Рустам йгьи Невинномысск йгIатыцIыз «Баракьат» гIахIвыгIвчва гвып
рыршIыйарала айззара
дрыпшдзатI.
Афильм хъызхыз ачкIвынчва йъаныз абаза
унагIваква, йзачважваз
ауагIаква шыргвапхаз
гьцIарымкIытI. Арежиссер-оператор Жимаев
Иван абазаква дъарабадырыз шигвапахаз гIаликIгIатI.
– Абаза унагIва уантшкIаралра йапхъахауата
асас пхата дшдрайгвуш,
айшва шизыхъыргIвуш
йазыгвжважвитI. Ауи ацIасква швабыжта йсгвапхатI.
Датшагьи абазаква рпхьадзарала ймачIызтынгьи,
хвду ззырбауа, йгвыбзыгъу уагIа джьащахъва
рщардапI. Ауат йъабзазауа акрай агородкви
акыткви руыс бзиквала
йдрыпшдзитI, йдыркъагIитI, – йгIаликIгIатI Жимаев Иван.
Афильм асценарий
зрыхIазырыз, «Алашара»
АНО ахабар-аналитика
хъвшара аунашвачпагIв
ЧкIала Георгий йгIайззаз
тшырзынайырхауата йгIаликIгIатI:
«Афильм йалу афырква нхаралагьи бзазаралагьи бзирата йырзухIвуш щардапI. Ауат дзачIвызлакIгьи йгIарыквчважвауа фильм ахъухыргьи йгIауырбуш, йгIаухIвуш уауаштI. Афильм
анхъыхIхуаз йгIахIырчважваз ауагIаква рбзирала ауыс гIахIдахIвтI, –
йгIаликIгIатI ЧкIала Георгий.
Айззара адгалагIвчва афильм ахъыхра
йацхърагIаз ахIбачвагьи
ачкIвынчвагьи аразыра
ажваква рзынадырхатI,
ачвахъабага согIаква
рырттI. Афильм йалаз
йрыуата ауи анхъырх
амщтахь дута уаквчважвушта закI гIаздахIвызгьи ргIатгараквала йрайхIвахIвтI. Ауаса, змакъымла афильм гIалагауа
Хъабльахь Рустам «Кавказ – Наш общий дом»
проект далашватI йгьи
«Красота народа» ахьызта фильм ауи йыхъазла
йхъырхитI. КочубеевскIа
абзазагIв Гумба Михаил
Россия Федерация аправосудия атшауацIыхра, акъральгIвчва рхвитнагIаква хчара къару ду
ъалайцIаз ахъазла «Ветеран судебной системы»
ЧIахIра гвплацIа гIайквнадыргатI. Чагва Армида
Ставрополь йбзазауа
абазаква рыхьызла ауат
кIьыдата драйхIвахIвтI,
ачвахъабага согIаква
рылттI.
«Абазины Ставрополья» фильм акрай агородкви акыткви рпны
абаза тгIачваква датша
уагIахъа йрылата йбзазаузтынгьи рхабзаква,
рцIасква, ркультура, рыбызшва шдымрыдзуа,
айгвара пха рызбжьата
йшащтаныкъвауа йгIаквчважвитI. «А
Источник: riakchr.ru
«Россия – моя история»


Къарча-Черкес Республика апрокуратура
РФ Ащтанкъвцара комитет аорганква рпны
апроцессуальна уысхара хъпшылра ахъцIарала
ахъвшара унашва ахъызцIауа, аюстиция акьангьашагIв ахIба ЧКВА
Владислав Хзыр йпа
йъачIвагIахуш ангIалихуаз дызшIпшуашыз, швапхата йзалуашыз йыман.
Ауи Къвбина кыт йбзазуз Абашта айсра Ду
аветеран, апшыхвыгIвчва
ррота йакомандирыз
ЧкваргIа Хзыри йхъапщыла Аминати рыбжьыгIвчкIвынчви (агIвыджь пхастала йыдзтI) ргIвыхIвсси рпны дайцIбапI. Айщчва йрыуата ахабзахчара зъачIвагIахаз ахыгIв
дыршIпшытI Владиславгьи. Йара йшихIвахуала,
йпщбахауа акласс дапхьауата йазрыпхьуз Дагвжвей МухIадин йыръачIвагIахушла алацIара
дйыргIвытI. Ауи агIан
дюристхара шитахъу
йгIвытI. Акласс йауата
ауи аъачIвагIа гIалызхыз
йаразаджвыкI йакIвын.
Абараса дшхвыцыз йгвы
йтайкIыз дазычIвырхъатI
йгьи асквш 1989 йгIашIарышвта ареспублика
апрокуратура органква
дрылата ахабзанкъвгара рыбагъьара дазынхитI.
Чква Владислав Ставрополь юридическа институт дапхьаркIвауата Черкесск город апрокуратура апны йынхара джвыквицIатI. Асквш 1990 агIан
дщтанкъвцагIв ахIбахатI,
йащтагIайуата ареспублика прокуратура апны
афедеральна хабзаква
рырхъйара хъпшылра ахъцIарала ахъвшара дапрокурор ахIбахатI, ареспублика апрокуратура апны
дщтанкъвцагIв ахIбахатI,
ареспублика апрокурор
дицхърагIагIв ахIбан. Чква
Владислав Черкесск город апрокурор дизаместительын, ауи амщтахь
ареспублика прокуратура апны ащтанкъвцара
хъвшара йнапIыцIан. Апрокуратура органква руацIала апсахраква ангIанша Къарча-Черкес Республика апрокуратура апны
ачвгьахараква рыщтанкъвцара хъпшылра рхъцIарала ахъвшара йнапIыцIан, апрокуратура органква рпны йыншауа ачвгьахараква рыщтанкъвцарала ахъвшара даунашвачпагIвын. УахьчIва
йъанатIала асквш 2007
йгIашIарышвта дынхитI.
СквшгIважви жваба
райхIа ахабзанкъвгара
рыбагъьара йазынхауа
Чква Владислав апрокуратура органква руацIала йыншаз апсахраква дрылан йгьи ауат
бзирата йрыщтагIайыз
гIаликIгIатI, ауаса дыззыразымгьи гьцIайкIуам.
– Асквш 2007 агIан
Россия Федерация апрокуратура апны щтанкъвцара Комитет гIандыршатI, ауи агIан акIвпI
унашва зхъсцIауа ахъвшарагьи анщаквгыл, –
йхIвитI аюстиция акьангьашагIв ахIба. – Асквш
2011 агIан кIьыдата РФ
Ащтанкъвцара комитет
шгIандыршауала Россия а-Президент й-Унашва гIацIцIтI. Апсахраква рымщтахь апрокуратура органква ащтанкъвцара уысква йыгьрылахым, хачIвыта йрыму
ахъпшылра акIвпI. Йаргьи
ауи тамампI, йауа ухIварыквын, йакIвымкIва зъанатIа гIазрысабапуа рыцIа ймачIгIвызлуштI, ащтанкъвцара ацIыхъвагIарбара агIворганкIгьи
ргIальаматра гьалазлушым. Ауаса ауыс тазщахIауагьи хIанйитI. Чвгьахара ншата йщаквхIыргылхьазтынгьи, амаль
амамкIва уголовна уыс
гIахъыртIырныс ахъазла
унашва гьхIзычпушым.
ХIара ахабзамыгIвхъгара рыдзхра шатахъу
хIхIвитI, ауаса зхъа йахвиту ащтанкъвцагIв «мыгIвхъгаракIгьи гьызбум»-
хIва джьауап гIахIитырныс закIы гьазхIвам. РыцIа узымрыразуа апрокурор архъвыхра хачIвква ъаймырхъйахуа акIвпI.
Архъвыхра йгIацIанакIуан ащтанкъвцара адгалра. УахьчIва йакIвхIыршауа ахъпшылра уысква
ракIвпI, ащтанкъвцара
хIаналалуа щаквыргылра аннарахвра, ауи ауысла ашшра гIахIадзазтын
акIвпI.
Ага абаргвыраква,
аквымшвараква йрынйузтынгьи, апрокуратура
анхагIвчва рхачIвы нардзата йшдырхъйуш, азахвара шщаквдыргылуаш
йащтапI, ауысква змагIны дуу, змагIны хвыцухIва алых гьырчпум. Владислав Хзыр йпа йынхара апны рыцIа йбаргвыта йгьи хачIв хъадата
йпхьадзауа азахвара щаквыргылра акIвпI.
– АхабзамыгIвхъгагIвчва зымгIвагьи, йара
джыпхакI йтауыргыл гьауашым, – йхIватI ауи. –
Йара ауаса ачвгьахараквагьи ахъцапI. ЗымгIва
йрапхъата зарар зквшваз
йгIальаматраква хIхчитI,
ауаса йдыркъванчауа йгIальаматраквагьи хIрызхъвыцра атахъыпI. Ауи
ахIатырла агIвыджь рыуа азаджв йытланыкъва
хIкIырныс гьтамамым.
Ахабза зымгIвагьи йырзацапшпI, агIвытланыкъвакIгьи ахабза йгIарнат уа рхвитнагIак ва
хIрымзарархауата хIуыс
хIырхъйара атахъыпI.
Ауаса ахабза мыгIвхъызгаз аджьауапкIра дацIцIта амаль гьамам. Датшата йсхIвапIта, ахабза апкъ йтата йквнагу
хIаквым йыквцIара атахъыпI, ауи агIан азахвара щаквгылитI. Араъа
угвы йгIаунахIвуа гьакIвым уызздзыргIвуа, ауи
апш ншузтын, заджвы
йытланыкъвала уахъуаштI,
ахабза апкъ утыцIуаштI.
Ажва аламкIва, ащаквыргылра нахвра апхъала
агIвычIвгIвыс йныбыжь,
йтгIачва аъащата йызтагылу, чвгьахара нйыршара апхъала уыста
дыздкIылаз, датшагьи
щарда хIырпшитI.
Чква Владислав йшихIвауала, ахабзамыгIвхъгагIвчвагьи гьапшым.
Асоциальна баргвыраква йгIарылцIла ймыгIвхъыцIуа аъапI. Нхарадъа йгIанхаз дбзазара
ахъазла гIалцIыртакIгьи
змам йамальйа? ЙаъапI
йгIайхътIтIауа дбзазауата амгIва хъвахъва
йыквылуа. Ауат йрапшу
ажвларагьи авластьгьи
гьгIатадрышвуам, рхъа
йгIаташваз рчпитI, аджьауапкIра йацIцIуашта акIвпI
йшхъвыцуа.
Сквшщарда ахабзанкъвгара рыбагъьара йазынхауа аюстиция акьангьашагIв ахIба йшипхьадзауала, ахабзахчара
органква ркъаруква зымгIва йрапхъата амыгIвхъгараква ргIашIакIра
йазынадырхара атахъыпI.
Ауи акIвмызтын, амыгIвхъгараква йрылдзгIузтынгьи йатарылахIахлуштI, йашвхIаусыгIву
уымрыдзуата йгьауашым.
Владислав Хзыр йпа
асквшкъомкI руацIала
ауголовна уысквала щаквыргылрата йнайахвыз
рпхьадзара гьузыхIвушым. Ауат зымгIвагьи
цIолата тшрыхайыргIвазатI, йауа ухIварыквын,
закI йчвагIвста дгIващарныс хвитнагIа гьйымам.
– ХIынхара апны йахърыкъьата ухъагвы аквызлара гьатахъым, – йхIвитI
ауи. – Щаквыргылра науахвра апхъала угватшныта ауыс тшахауыргIвазара атахъыпI. Йалырныс
ауыпI льажьакIгьи змам
агIвычIвгIвыс хIаквым
йыквырцIарныс, ауи апш
ншата амаль гьамам.
АйъазагIвчва агIвычIвгIвыс йызгIвадара ахъазла джьауап шыркIуа апшта, хIаргьи агIвычIвгIвыс
йпхыцIахуш ахъазла хIджьауапкIра хIылахIхIвитI. Щаквыргылра аннахIахвуа
гвыгIвбара, кьангьашра
хвыцкI хIыламкIва йгьауашым, датшата йсхIвапIта, цкIыцкI зымгIва хIырхъвыхра атахъыпI. Ауаса
«быжьны йшвата йпумкъуата йгIаныжьгьи» гьауам. Щаквыргылра назахвырныс злымшауа
араъа дынхара гьатахъым.
Чква Владислав йынхара «Почетный работник прокуратуры Российской Федерации»
гвплацIала, РФ а-Генеральна прокурор й-ЧIахIра грамотала, «КЧР-ла
гIатгара зму юрист»
ЧIахIра хьзыла, датшагьи артшхъвагаквала
йгIалыркIгIатI.
Раба йъачIвагIа гIалырхтI йгIариква Артур,
Юрий, Татьяна. Артур РФ
Ащтанкъвцара комитет
КЧР-ла а-Унашвачпарта
апны дынхатI, дподполковникпI. Абараса ЧкваргIа Хзыри Аминати ртгIачва апны йщаквгылыз
ацIас гьшIчIвум, ахIбачва ршвапхала ашIаквагьи мгIвайситI.
Получайте свежие новости на электронную почту
Подписаться